b'\n_START_ARTICLE_\nHubei\n_START_SECTION_\nMaantiede\n_START_PARAGRAPH_\nHubein naapurit ovat Hunan ja Jiangxi etel\xc3\xa4ss\xc3\xa4, Chongqing l\xc3\xa4nness\xc3\xa4 ja Shaanxi sek\xc3\xa4 Henan pohjoisessa ja Anhui id\xc3\xa4ss\xc3\xa4. _NEWLINE_Jangtsen sivuhaara Hanjoki (my\xc3\xb6s: Hanshui, Hanjiang) yhtyy Jangtseen Wuhanissa. Maakunnassa on hyvin paljon j\xc3\xa4rvi\xc3\xa4, joten Hubeita nimitet\xc3\xa4\xc3\xa4n \xe2\x80\x9dJ\xc3\xa4rvimaakunnaksi\xe2\x80\x9d._NEWLINE_Hubein ilmasto on subtrooppinen. Siell\xc3\xa4 on selv\xc3\xa4sti nelj\xc3\xa4 vuodenaikaa, talvella keskil\xc3\xa4mp\xc3\xb6tila on l\xc3\xa4hell\xc3\xa4 nollaa, kes\xc3\xa4ll\xc3\xa4 24\xe2\x80\x9330\xc2\xa0\xc2\xb0C.\n_START_SECTION_\nHistoria\n_START_PARAGRAPH_\nHubei ja Hunan muodostivat Qing-dynastian aikaan Hukuangin maakunnan._NEWLINE_Maakuntanimi Hubei on Song-dynastian (960\xe2\x80\x931279) alkuajoilta. Nimi koostuu sanoista h\xc3\xba \xe2\x80\x99j\xc3\xa4rvi\xe2\x80\x99 ja b\xc4\x9bi \xe2\x80\x99pohjoinen\xe2\x80\x99. Maakuntanimi tarkoittaa \xe2\x80\x99j\xc3\xa4rven pohjoispuolella\xe2\x80\x99, mik\xc3\xa4 viittaa Hubein sijaintiin Dongtingj\xc3\xa4rven pohjoispuolella. _NEWLINE_Wuchangin kansannousu tapahtui nykyisess\xc3\xa4 Wuhanin kaupungissa, joka tuolloin koostui kolmesta osasta: Hankou, Hanyang ja Wuchang. Koska n\xc3\xa4it\xc3\xa4 osia on joskus vaikea muistaa, puhutaan usein Wuhanin kansannoususta, josta siis l\xc3\xa4hti liikkeelle tasavaltalainen vallankumous 1911._NEWLINE_Kolmen rotkon pato on Jangtse-joella Hubeissa. Sen rakentamisen vuoksi evakuoitiin yli miljoona ihmist\xc3\xa4.\n_START_SECTION_\nTalous\n_START_PARAGRAPH_\nHubei tuotti vuonna 2013 3,9 prosentin osuuden Kiinan bruttokansantuotteesta, eli rahassa mitaten 2\xc2\xa0466,8 mrd. Kiinan yuania CNY eli 295,5 mrd euroa. Kutakin asukasta kohden kansantuotetta kertyi 42\xc2\xa0613 CNY eli 5\xc2\xa0105 EUR.  T\xc3\xa4m\xc3\xa4 oli l\xc3\xa4hell\xc3\xa4  keskiarvotasoa, 102\xc2\xa0%:ia Kiinan keskiarvosta._NEWLINE_Hubei on liikenteen keskus Kiinassa, sill\xc3\xa4 jokien lis\xc3\xa4ksi maakunnan l\xc3\xa4pi kulkevat t\xc3\xa4rke\xc3\xa4t Kiinan rautateiden radat, kuten Peking\xe2\x80\x93Kanton, Peking\xe2\x80\x93Kowloon, Shanghai\xe2\x80\x93Wuhan ja Wuhan\xe2\x80\x93Chengdu. Lis\xc3\xa4ksi siell\xc3\xa4 on t\xc3\xa4rkeit\xc3\xa4 lentokentti\xc3\xa4._NEWLINE_Hubeita nimitet\xc3\xa4\xc3\xa4n my\xc3\xb6s kalan ja riisin kotipaikaksi. Hubein t\xc3\xa4rkeimm\xc3\xa4t maataloustuotteet ovat puuvilla, riisi, vehn\xc3\xa4 ja tee. Lis\xc3\xa4ksi siell\xc3\xa4 on metalliteollisuutta, koneteollisuutta, s\xc3\xa4hk\xc3\xb6ntuotantoa, tekstiiliteollisuutta, elintarviketeollisuutta ja huipputekniikan teollisuutta._NEWLINE_Kolmen rotkon pato tuottaa huomattavan m\xc3\xa4\xc3\xa4r\xc3\xa4n s\xc3\xa4hk\xc3\xb6\xc3\xa4, jota myyd\xc3\xa4\xc3\xa4n my\xc3\xb6s maakunnan ulkopuolelle.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2010 v\xc3\xa4est\xc3\xb6nlaskennassa Hubein v\xc3\xa4kiluku oli 57\xc2\xa0237\xc2\xa0740, joka vastasi 4,27 prosenttia Kiinan v\xc3\xa4kiluvusta ilman erityistalousalueita (Hongkong ja Macao). Maakunta on Kiinan 9. v\xc3\xa4kirikkain maakuntatason hallinnollinen yksikk\xc3\xb6. Vuoden 2013 lopun v\xc3\xa4est\xc3\xb6arvio oli 57,99 miljoonaa._NEWLINE_Hubein p\xc3\xa4\xc3\xa4asiallinen v\xc3\xa4est\xc3\xb6ryhm\xc3\xa4 ovat han-kiinalaiset. Maakunnan lounaisosassa el\xc3\xa4\xc3\xa4 huomattava miao- ja tujiav\xc3\xa4hemmist\xc3\xb6.\n_START_SECTION_\nKulttuuri\n_START_PARAGRAPH_\nHubeista on l\xc3\xa4ht\xc3\xb6isin Chu-kulttuuri, joka on yksi Kiinan merkitt\xc3\xa4vimmist\xc3\xa4 kulttuurisuunnista, per\xc3\xa4isin muinaisesta Chu-valtiosta._NEWLINE_Unesco valitsi Wudangvuoren muinaisen rakennuskompleksin maailmanperint\xc3\xb6luetteloon vuonna 1994. Muita merkitt\xc3\xa4vi\xc3\xa4 kohteita ovat Jiugongvuori ja Jingzhoun kaupunki.'